Helle Sjelle (KF), 2010-05-31:
Lovforslaget fra beskæftigelsesministeren, der går ud på at afkorte dagpengeperioden fra 4 år til 2 år, er set fra et konservativt synspunkt årets bedste lovforslag, intet mindre.
Det er jo ikke nogen hemmelighed, at vi Konservative længe har talt varmt for reformer af det danske arbejdsmarked, og her kommer så en af slagsen, og det er vi naturligvis virkelig glade for.
Men hvorfor så den her afkortelse af dagpengeperioden?
Hvorfor er det en god idé?
Det er der et væld af gode grunde til, og jeg vil nøjes med at fremhæve de tre i dag.
For det første er en kortere dagpengeperiode en god idé, fordi det vil få flere i arbejde.
Når personer, der har mistet deres job, kun har mulighed for at modtage dagpenge i 2 år, finder de sig hurtigere et nyt job, end hvis de har mulighed for at modtage dagpenge i 4 år.
Det var dengang, hvor Socialdemokratiet var et reformvenligt parti, der vidste, hvad der gavnede Danmark.
I dag har Socialdemokratiet så allieret sig med Socialistisk Folkeparti, og alle virksomme reformer er væk, de er afblæst.
Det eneste, der er sikkert i planen »En Fair Løsning« er massive skattestigninger og effektivisering i stat og kommuner for rekordstore milliardbeløb.
Beskæftigelsesministeren anslår, at dagpengereformen på sigt vil øge beskæftigelsen med 13.000 personer.
Det er ikke så få, og det vil være gavnligt for den enkelte at komme i job, ligesom det vil være gavnligt for statens budgetter at få skatteindtægter frem for at skulle betale understøttelse.
Og man må sige, at vi Konservative, Venstre og Dansk Folkeparti nyder stor opbakning til vores ønske om at afkorte dagpengeperioden.
Eksperterne i Arbejdsmarkedskommissionen, Det Økonomiske Råd og OECD har alle foreslået den halvering af perioden, som vi nu lægger op til.
For det andet er forslaget socialt afbalanceret.
Jeg har lagt mærke til, at Socialdemokratiet og Socialistisk Folkeparti påstår, at dagpengereformen vil ramme de svageste, men det passer ikke.
De svageste danskere er efter vores opfattelse dem, der eksempelvis modtager førtidspension og kontanthjælp, og de går alle fri af besparelser.
Regeringen og Dansk Folkeparti har nemlig slået to fluer med et smæk: Vi har undgået at ramme de svageste danskere, og samtidig gennemfører vi en arbejdsmarkedsreform, som alle eksperter anbefaler, og som vil få flere danskere i arbejde til fordel for væksten, velstanden og dermed også velfærden.
Socialdemokratiets retorik om arbejdsløse som en svag gruppe udstiller Socialdemokratiets evindelige trang til at definere store befolkningsgrupper som svage og derefter udråbe sig selv til at være frelseren.
Vi Konservative ser anderledes på virkeligheden.
Når man har et arbejde og derved er selvforsørgende, risikerer man at miste sit job, men man bliver altså ikke svag, blot fordi man rent faktisk mister jobbet.
Derfor er det også kun rimeligt at forvente af folk, at de finder sig et arbejde inden for 2 år, hvilket faktisk er lang tid at være ledig.
Det kan godt være, at det så ikke er drømmejobbet, man lige får, men det er dog en måde at forsørge sig og sine på.
For mange år siden talte Socialdemokratiet om rettigheder og pligter.
Med tiden har de åbenbart fuldstændig glemt den del, der hedder pligter, men det har vi Konservative ikke.
Vi mener faktisk, at man som udgangspunkt har en pligt til at forsørge sig selv og bidrage til fællesskabet, som så kan tage hånd om de allersvageste.
For det tredje har Danmark i international sammenligning en rekordlang dagpengeperiode.
Socialdemokraterne har sagt, at man ikke kan sammenligne Danmark med andre lande på det her punkt, men hvorfor kan man ikke det?
I mange sammenhænge sammenligner vi os netop med lande som Sverige, Norge, Finland, Tyskland og Holland, der alle har en dagpengeperiode på maksimalt 2 år.
Da det er lande, der også er velfærdsstater, giver det god mening, synes vi, at sammenligne os med dem.
Til slut vil jeg endnu en gang understrege, at vi Konservative bakker meget varmt op om dagpengereformen, ligesom vi også fremover vil arbejde for andre arbejdsmarkedsreformer, der kan give styrke til, at flere kommer i arbejde til gavn for væksten, velstanden og dermed velfærden i Danmark.